b'\n_START_ARTICLE_\nAntonio Medina Garc\xc3\xada\n_START_SECTION_\nBiografia\n_START_PARAGRAPH_\nVa comen\xc3\xa7ar a jugar a escacs als catorze anys, per\xc3\xb2 la Guerra Civil va interrompre la seva formaci\xc3\xb3 com a jugador. Un cop acabada, de seguida va comen\xc3\xa7ar a destacar, i va ser durant anys el millor jugador catal\xc3\xa0, i el millor espanyol juntament amb el mallorqu\xc3\xad (afincat a Barcelona) Artur Pomar. Els anys 1940 la seva progressi\xc3\xb3 va ser r\xc3\xa0pida. El 1942, amb nom\xc3\xa9s 23 anys, va guanyar la semifinal del Campionat d\'Espanya, i va estar a punt de jugar contra Ram\xc3\xb3n Rey Ardid pel t\xc3\xadtol de campi\xc3\xb3 nacional. El 1943 entaul\xc3\xa0 amb Paul Keres, un jugador de classe mundial. El 1944 guany\xc3\xa0 el seu primer campionat d\'Espanya, cosa que repetiria fins a un total de 7 ocasions. El 1945 a Gij\xc3\xb3n, va guanyar una partida al Campi\xc3\xb3 mundial Aleksandr Alekhin._NEWLINE_Fou el segon tauler, rere Artur Pomar, de la selecci\xc3\xb3 espanyola a l\'hist\xc3\xb2ric Matx Radiof\xc3\xb2nic entre l\'Argentina i Espanya de 1946._NEWLINE_Entre 1953 i 1962 va marxar a viure a Vene\xc3\xa7uela, on va guanyar tres cops el campionat nacional, i va poder jugar el Zonal centreameric\xc3\xa0 i posteriorment l\'Interzonal de 1955, dins el cicle pel campionat del m\xc3\xb3n.\n_START_SECTION_\nClubs catalans on va jugar\n_START_PARAGRAPH_\nMedina ha estat jugador del Club d\'escacs Barcelona, del Club d\'escacs Ruy L\xc3\xb3pez-Paluz\xc3\xade, del Club d\'escacs Olot, i del Club d\'escacs Vulc\xc3\xa0 (aquest darrer, fusionat amb el Barcelona l\'any 1999).\n_START_SECTION_\nCampionats nacionals\n_START_PARAGRAPH_\nMedina fou set cops Campi\xc3\xb3 d\'Espanya (1944, 1945, 1947, 1949, 1952, 1963, i 1964), i tres cops Campi\xc3\xb3 de Catalunya (1947, 1949, i 1950). Va guanyar tamb\xc3\xa9 tres cops el Campionat d\'escacs de Vene\xc3\xa7uela (1955, 1956 i 1958).\n_START_SECTION_\nTorneigs internacionals\n_START_PARAGRAPH_\nEl seu primer gran \xc3\xa8xit en un torneig internacional fou a Gij\xc3\xb3n 1944, on hi fou segon, nom\xc3\xa9s rere el Campi\xc3\xb3 del m\xc3\xb3n Aleksandr Alekhin, a qui a m\xc3\xa9s va guanyar en el seu enfrontament directe._NEWLINE_Medina va obtenir posteriorment nombroses vict\xc3\xb2ries en torneigs internacionals: guany\xc3\xa0 el 1946 a C\xc3\xa1ceres, i a Sabadell; el mateix any fou tercer al fort Torneig Internacional de Barcelona, per darrere de Miguel Najdorf i Abe Yanofsky. El 1947 guany\xc3\xa0 a M\xc3\xbarcia i a Melilla; el 1948 fou segon a Mar del Plata, el 1949 guany\xc3\xa0 a Vic i a Burgos; el 1950 a Saragossa, Alacant, Berga, i Madrid; el 1952 a Lisboa, Tarragona, i Hastings B; el 1953 empat\xc3\xa0 als llocs 1r a 4t al Torneig principal de Hastings (amb Harry Golombek, Jonathan Penrose i Daniel Yanofsky); el 1954 guany\xc3\xa0 el Torneig Zonal de Caracas, i fou posteriorment 19\xc3\xa8 al Torneig Interzonal de Goteborg 1955 (el campi\xc3\xb3 fou David Bronstein). El 1962 va guanyar l\'Obert dels Estats Units a San Antonio. El 1965 guany\xc3\xa0 a M\xc3\xa0laga; el 1967 a Olot, i empat\xc3\xa0 al 2n-5\xc3\xa8 lloc a Amsterdam; el 1968 empat\xc3\xa0 als llocs 1r a 3r al Hoogovens "B" de Wijk aan Zee, amb 10/15 punts, i el 1970 guany\xc3\xa0 a Berga.\n_START_SECTION_\nOlimp\xc3\xadades d\'escacs\n_START_PARAGRAPH_\nMedina va representar Espanya a sis Olimp\xc3\xadades d\'escacs els anys 1964, 1966, 1968, 1970, 1972, i 1976.\n_START_SECTION_\n\xc3\x80rbitre d\'escacs\n_START_PARAGRAPH_\nMedina obtingu\xc3\xa9 el t\xc3\xadtol d\'\xc3\x80rbitre Internacional (AI) el 1974, i sobretot a partir de la d\xc3\xa8cada dels 1980 va arbitrar nombrosos esdeveniments de la m\xc3\xa0xima categoria mundial, com la Final de Candidats de 1989 entre Anatoli K\xc3\xa0rpov i Andrei Sokolov, una semifinal de candidats entre Vassili Smislov i Zolt\xc3\xa1n Ribli el 1983, l\'Olimp\xc3\xadada d\'escacs de 1988 a Sal\xc3\xb2nica, i el Torneig de la Copa del M\xc3\xb3n de Barcelona 1989.\n_START_SECTION_\nPartida destacada\n_START_PARAGRAPH_\nMedina \xe2\x80\x93 F.J. P\xc3\xa9rez, Campionat d\'Espanya, Val\xc3\xa8ncia, 1947. Obertura Ruy L\xc3\xb3pez, variant oberta._NEWLINE_1.e4 e5 2.Cf3 Cc6 3.Ab5 a6 4.Aa4 Cf6 5.0-0 Cxe4 6.d4 b5 7.Ab3 d5 8.dxe5 Ae6 9.c3 Ac5 10.Cbd2 0-0 11.Ac2 f5 12.Cb3 Ab6 13.Cfd4 Cxd4 14.Cxd4 De7 (d\xc3\xb3na avantatge a les blanques 14...Axd4 15.cxd4 f4 16.f3 Cg3 17.hxg3 fxg3 18.Dd3 Af5 19.Dxf5 Txf5 20.Axf5 Dh4 21.Ah3 Dxd4+ 22.Rh1 Dxe5 23.Ad2!) 15.f3! Cg5 16.Rh1 Cf7 17.Te1 Dd7 18.Ae3! Tab8 (no 18...Cxe5? 19.Cxe6 Dxe6 20.Axb6 cxb6 21.f4) 19.b4! Cd8 20.Ab3 c6 21.f4 De7 22.a4 Db7 23.Df3 Te8 24.Ta2 Cf7 25.Tea1 Ac8 26.axb5 cxb5 27.h3 Axd4 28.Axd4 Dd7 29.Tg1! Ch6 30.Ad1 De7 31.Dh5 Cf7 32.g4 De6 33.gxf5 Dxf5 34.Txg7+! Rf8 (o 34...Rxg7 35.e6+) 35.Tag2 1-0'